ต่างชาติเทกระจาด “บิ๊กแคป” ฉุด SET ปิดรูด 18 จุด ลุ้นสัปดาห์หน้ารีบาวด์หลังลงลึก
SET ปิดรูด 18 จุด รับแรงขายบิ๊กแคป และฟันด์โฟลว์ไหลออกต่อเนื่อง สำหรับแนวโน้มสัปดาห์หน้าลุ้นรีบาวด์ระยะสั้นหลังลงไปมากแล้ว พร้อมให้แนวรับ 1,630 จุด แนวต้าน 1,650 จุด
SET ปิดรูด 18 จุด รับแรงขายบิ๊กแคป และฟันด์โฟลว์ไหลออกต่อเนื่อง สำหรับแนวโน้มสัปดาห์หน้าลุ้นรีบาวด์ระยะสั้นหลังลงไปมากแล้ว พร้อมให้แนวรับ 1,630 จุด แนวต้าน 1,650 จุด
24 ก.พ. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลงค่อนข้างแรง หลังนักลงทุนผิดหวังผลงานบริษัทจดทะเบียนปี 65 ออกมาต่ำกว่าคาด โดยเฉพาะ CPALL ถูกเทขายหลังประกาศกำไรต่ำกว่าคาดการณ์ของนักวิเคราะห์ นอกจากนั้นยังเผชิญแรงขายหุ้นใหญ่กลุ่มหุ้นพลังงาน-แบงก์ที่ออกมาต่อเนื่อง ซึ่งเป็นกลุ่มหุ้นที่นักลงทุนต่างชาติถือค่อนข้างมาก จึงเป็นปัจจัยที่เข้ามากดดันดัชนีเพิ่มเติม
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวกและลบสลับกัน ภาพรวมของการลงทุนในตลาดหุ้นยังได้รับแรงกดดันจากรายงานการประชุมธนาคารกลางสหรัฐ (เฟด) ที่กรรมการเฟดยังคงสนับสนุนการขึ้นดอกเบี้ยต่อเนื่องเพื่อสกัดเงินเฟ้อ เป็นปัจจัยหลักกดดันการลงทุนในสินทรัพย์เสี่ยง
สำหรับแนวโน้มตลาดหุ้นไทยในสัปดาห์หน้า อาจได้เห็นการรีบาวด์ในระยะสั้นหลังจากลงไปค่อนข้างมากแล้ว และแกว่งไซด์เวย์เพื่อรอปัจจัยใหม่ คืนนี้ยังต้องติดตามการรายงานตัวเลข PCE ของการใช้จ่ายส่วนบุคคลสหรัฐว่าจะออกมาเป็นอย่างไร ให้แนวรับ 1,630 จุด แนวต้าน 1,650 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
CPALL มูลค่าการซื้อขาย 6,733.92 ล้านบาท ปิดที่ 61.75 บาท ลดลง 3.25 บาท
EA มูลค่าการซื้อขาย 2,696.98 ล้านบาท ปิดที่ 77.00 บาท ลดลง 2.50 บาท
KBANK มูลค่าการซื้อขาย 2,638.13 ล้านบาท ปิดที่ 135.50 บาท ลดลง 1.50 บาท
ADVANC มูลค่าการซื้อขาย 1,902.31 ล้านบาท ปิดที่ 201.00 บาท ลดลง 5.00 บาท
DELTA มูลค่าการซื้อขาย 1,699.35 ล้านบาท ปิดที่ 942.00 บาท ลดลง 26.00 บาท